Tre nye personer er smittet av coronaviruset i Norge

To personer i Oslo og én person i Bærum er smittet.

Oppdatert 28. februar

Artikkelen er over 206 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

– Folkehelseinstituttet (FHI) har i dag fått bekreftet at tre nye personer har testet positivt på coronavirus. Ingen av dem er alvorlig syke, opplyser Folkehelseinstuttet torsdag kveld.

Se mer informasjon om coronaviruset i VGs eget direktestudio for utbruddet.

To av personene har tilknytning til utbruddet i Italia og er bosatt i Oslo. Den tredje personen har tilknytning til utbruddet i Iran og er bosatt i Bærum, skriver Folkehelseinstituttet.

les også Corona-mistanke: Flere sitter i hjemmekarantene i Norge

– Det er ikke uventet at vi nå ser nye tilfeller av covid-19. Det er viktig å påpeke at dette fortsatt er enkelttilfeller knyttet til smitte i utlandet, og at vi ikke har en pågående smittespredning i Norge, sier områdedirektør Geir Bukholm.

Prøvene som nå er positive ble tatt onsdag eller torsdag.

I et intervju med VG torsdag kveld, sier Bukholm at FHI ikke har noen detaljert informasjon om personenes reisehistorikk som de vil gå ut med nå. Bukholm sier de heller ikke så langt har informasjon om når personene ankom Norge, men at det jobbes kontinuerlig med smitteoppsporing.

– Det er gjort analyser på Ullevål, de er blitt bekreftet hos oss i dag. Vi følger opp disse personene og deres kontakter, sier Bukholm til VG.

Først negativt – så positivt

– I går fikk vi høre at en kvinne i Tromsø hadde testet positivt på viruset. Hvorfor ble det tatt to tester av henne?

– Det var tatt flere tester av henne. Disse testene – eller disse prøvene – ble undersøkt flere ganger. Vi har ulike typer tester. Først ble det gjort en test som er en følsom test, men som ikke har fullt så høy følsomhet som de aller mest følsomme testene våre, og det ble derfor gjentatt med tester på referanselaboratoriet for at vi skulle være helt sikker på disse testresultatene.

– Kan man altså teste negativt, men senere teste positivt på samme person?

– Ja, det kommer jo litt an på om hvor man er i sykdomsforløpet. Det er klart at hvis man er tidlig i sykdomsforløpet, og man er i ferd med å bli syk, og viruset får anledning til å oppformere seg i kroppen, så kan det skje.

– Flere andre land innfører nå karantenetid over 14 dager. Hvorfor har man valgt 14 dager i Norge?

– Det er en vurdering vi hele tiden gjør. Vi har vurdert det som tilstrekkelig for personer som er friske, sier han.

På spørsmål om hva som er kriteriene for å bli friskmeldt, svarer han:

– Det ene vi ser på at om personen har symptomer og det andre er om det er smittestoff til stede.

Han anslår at det er tatt flere hundre tester så langt i Norge.

Jon Ørstavik, avdelingsdirektør på Oslo kommunale legevakt, sier de nettopp har fått de to positive prøvene i kveld.

– Vi har tatt imot mange henvendelser i det siste og tatt mange prøver, og nå fått to positive. Da går smittevernmyndigheten i Oslo inn og kontakter familien for å kartlegge bevegelsene deres og for å finne ut om det kan være noen risiko for at andre er utsatt, sier han.

– Er det satt opp noen ekstra beredskap på sykehusene nå i forbindelse med dette viruset?

– Foreløpig har ikke de fått noen stor belastning. Vi i kommunen har som førstelinjetjeneste fått veldig mange henvendelser den siste tiden og mye prøvetaking som vi har satt i gang.

– Hva slags type henvendelser har dere fått?

– Det aller meste er folk som har vært ute og reist og lurer på hvordan de skal forholde seg. Og det vi da ønsker er at de som ikke er syke forholder seg til Folkehelseinstituttets råd på sine hjemmesider, mens de som har symptomer som feber, tung pust og host, de ønsker vi at skal kontakte oss så vi kan vurdere om vi skal ta prøver av dem, sier Ørstavik.

les også Venninnepar (19) i karantene i Oslo: – Livet blir satt litt på pause

Når prøvene skal tas må helsepersonalet ikle seg smittevernutstyr før de tar en penselprøve i halsen og en i nesen og får levert disse til laboratorium - og får svar i løpet av et døgns tid.

– I Oslo har vi de siste dagene kjørt besøk cirka hundre ganger, og vi har en god del som har blitt aktuelle de siste døgnene, så dette går for fulle mugger i Oslo nå, sier avdelingsdirektøren om antall prøver tatt i Osloområdet.

Alle de tre nye tilfellene er i hjemmekarantene og følges opp av helsetjenesten i sine respektive kommuner. Ifølge FHI drives det også kartlegging av personenes kontakter.

NY INFO: Avdelingsdirektør Line Vold i Folkehelseinstituttet avbildet onsdag kveld. Foto: Gøran Bohlin/VG

Onsdag ble det kjent at en kvinne i Tromsø hadde fått et svakt positivt prøveresultat på det nye coronaviruset. Hun hadde befunnet seg i et utbruddsområde i Kina, og vært i hjemmekarantene siden hun kom hjem til Tromsø i helgen.

Ingen nasjonal oversikt

FHI opplyser torsdag at de ikke har noen nasjonal oversikt over folk i karantene, og sier det ikke er noen meldeplikt.

Oppfølgingen av de mistenkte og bekreftede smittede skjer av lokale helsetjenester etter individuell vurdering og i dialog med FHI.

De beskriver at oppfølgingen praktiseres ulikt, avhengig av den enkeltes situasjon og smitterisiko. Enkelte personer kan anbefales hjemmekarantene til prøvesvarene er klare mens andre velger selv å holde seg hjemme etter å ha vært i utbruddsområder.

Publisert: 27.02.20 kl. 19:39 Oppdatert: 28.02.20 kl. 08:11

Les også

Mer om Norge Coronaviruset Virus Beredskap